Xufier ta' vann intbagħat tnax-il sena ħabs wara li stupra aktar minn darba lil tifla ta' tmien snin. Il-każ seħħ fl-elfejn u sitta, meta l-vittma li isimha ma jistax jixxandar b'ordni tal-Qorti kienet tirkeb fil-vann misjuq mill-ħati, li dak iż-żmien kellu tlieta u tletin sena. Il-vittma kienet tirkeb fuq quddiem tal-vann u kien iniżżel lill-vittma l-aħħar waħda. Darba minnhom, ix-xufier mar f'għalqa abbandunata viċin id-dar tagħha u stupraha. Fil-Qorti ntqal kif huwa ffastidjaha wkoll sitt darbiet. Fil-Qorti ntqal kif kien iweġġaha fiżikament, kien iwaddabha fil-vann filwaqt li darba minnhom beda jtiha f'żaqqha. Il-ħati kien jgħid lill-vittma sabiex tgħid lil ommha li hija kienet weġġgħet fil-bitħa tal-iskola. Darba minnhom, is-soru tal-iskola nnutat kif ix-xufier qed jaqbad ma' xagħar il-vittma, bil-vittma tgħidilha li ma tridx tirkeb aktar fuq il-vann. Il-pulizija saret taf bil-każ fl-elfejn u ħmistax, disa' snin wara li seħħ il-każ meta t-terapista tal-vittma rrappurtat lill-pulizija.